อธิบดีกรมอุทยานแห่งชาติ สัตว์ป่า และพันธุ์พืช พอใจคำตัดสินของศาลจังหวัดทองผาภูมิคดีเสือดำในระดับหนึ่ง
อธิบดีกรมอุทยานแห่งชาติ สัตว์ป่า และพันธุ์พืช พอใจคำตัดสินของศาลจังหวัดทองผาภูมิคดีเสือดำในระดับหนึ่ง นายธัญญา เนติธรรมกุล อธิบดีกรมอุทยานแห่งชาติ สัตว์ป่า และพันธุ์พืช กล่าวถึงผลการพิพากษาคดีลักลอบล่าสัตว์ป่า (เสือดำ) ในเขตรักษาพันธ์ุสัตว์ป่าทุ่งใหญ่นเรศวรฝั่งตะวันตก หลังศาลจังหวัดทองผาภูมิ จังหวัดกาญจนบุรี ตัดสินจำคุก 16 เดือนไม่รอลงอาญา นายเปรมชัย กรรณสูต ประธานบริหารบริษัท อิตาเลียนไทย ดีเวล๊อปเมนต์ จำกัด (มหาชน) ว่า ศาลตัดสินคดีได้ยุติธรรมแล้ว ในเบื้องต้นกรมอุทยานแห่งชาติ สัตว์ป่า และพันธุ์พืช พอใจคำตัดสินในระดับหนึ่ง เพราะมองว่าฐานความผิดควรมีโทษจำคุกมากกว่านี้ โดยกรมอุทยานฯ มั่นใจว่าหลักฐานที่มีอยู่เพียงพอต่อสู้คดีต่อหลังจากนายเปรมชัยฯได้ยื่นอุทธรณ์ แต่หากมีข้อมูลหลักฐานเพิ่มเติมที่จะเอาผิดกรมอุทยานฯจะยื่นเพิ่มเติมต่อศาลเพื่อใช้เป็นหลักฐานต่อไป ทั้งนี้ ต้องขอบคุณศาลที่ได้ตัดสินคดีเกี่ยวกับสัตว์ป่าเพื่อใช้เป็นบรรทัดฐานในอนาคต เพื่อให้สังคมเห็นว่าภาครัฐไม่ได้ปล่อยปละละเลย หรือดำเนินคดีเอาผิดแบบเลือกปฏิบัติ พร้อมยืนยันว่า จะไม่ปล่อยให้ผู้กระทำผิดไม่ว่าใครก็ตามอยู่เหนือกฎหมายและจะให้ความเป็นธรรมกับทุกคน